ก.ล.ต.หวั่นการเมืองกระทบสภาพคล่องบล.
ก.ล.ต.เกาะติดฐานะการเงินบริษัทหลักทรัพย์ ออกหนังสือเวียนให้ส่งรายงานสภาพคล่องเป็นรายวัน ชั่วคราว
26 เม.ย. 2553

ก.ล.ต.เกาะติดฐานะการเงินบริษัทหลักทรัพย์ ออกหนังสือเวียนให้ส่งรายงานสภาพคล่องเป็นรายวัน ชั่วคราว
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ล่าสุดทางสำนักงานได้ส่งหนังสือเวียนถึงบริษัทหลักทรัพย์และตัวแทนซื้อขายสัญญาซื้อขายล่วงหน้าทุกแห่ง เพื่อให้จัดส่งรายงานการคำนวณเงินกองทุนสภาพคล่องสุทธิ (แบบบล.4/1) รายวัน เป็นการชั่วคราว  โดยให้จัดส่งภายในวันทำการถัดจากวันจัดทำแบบรายงานดังกล่าวแล้วเสร็จ (T+2)
เหตุผลของการออกหนังสือเวียนครั้งนี้ สืบเนื่องมาจากในปัจจุบันได้เกิดเหตุการณ์ความไม่สงบทางการเมืองอันเป็นผลให้เกิดความผันผวนในตลาดทุนอย่างต่อเนื่อง ซึ่งเหตุการดังกล่าวอาจส่งผลกระทบต่อฐานะการเงินของบริษัทหลักทรัพย์และตัวแทนซื้อขายสัญญาซื้อขายล่วงหน้าและอาจนำมาซึ่งความเสี่ยงต่อระบบการชำระราคาและส่งมอบหลักทรัพย์โดยรวมได้ ประกอบกับประกาศสำนักงานคณะกรรมการก.ล.ต.ว่าด้วยการคำนวณและรายงานการคำนวณเงินกองทุนสภาพคล่องสุทธิ กำหนดให้บริาทหลักทรัพย์และตัวแทนซื้อขายสัญญาซื้อขายล่วงหน้าจัดทำรายงานการคำนวณเงินกองทุนสภาพคล่องสุทธิเป็นรายวันให้เสร็จสิ้นภายในวันทำการถัดไป(T+1)
ดังนั้นเพื่อประโยชน์ในการติดตามฐานะและการดำเนินงานของบริษัทหลักทรัพย์และตัวแทนสัญญาซื้อขายล่วงหน้าได้อย่างใกล้ชิด  และทันต่อเหตุการณ์มากยิ่งขึ้นและเพื่อให้เป็นไปตามประกาศข้างต้นสำนักงานจึงได้กำหนดให้บล.ทุกแห่งจัดส่งแบบ บล.4/1 เป็นรายวันต่อก.ล.ต.เป็นการชั่วคราว โดยให้จัดส่งภายในวันทำการถัดจากวันจัดทำแบบรายงานดังกล่าวแล้วเสร็จ(T+2)